**ΔΕΛΤΙΟ ΤΥΠΟΥ**

**PSValueTalks 2025**

**Πολιτισμός, οικονομία και τεχνολογία:**

**Ευκαιρίες και απειλές για τους πολιτιστικούς και δημιουργικούς τομείς**

**στην εποχή της τεχνητής νοημοσύνης**

Τα [PSValueTalks](https://psvaluetalks.gr/) (PSVT), το κεντρικό φόρουμ στην Ελλάδα για τον πολιτισμό και την πολιτιστική οικονομία, που διοργανώνεται από την [PostScriptum](https://www.postscriptum.gr/), πραγματοποιήθηκαν, υπό την αιγίδα των Υπουργείων Πολιτισμού, Εθνικής Οικονομίας και Οικονομικών και Ψηφιακής Διακυβέρνησης, την Τρίτη 11 Νοεμβρίου στην Εθνική Πινακοθήκη. Το φόρουμ, με 2 θεματικές ενότητες, 4 πάνελ, 2 στρογγυλές τράπεζες και πάνω από 30 [ομιλητές και ομιλήτριες](https://psvaluetalks.gr/our-speakers/), παρακολούθησαν με αμείωτο ενδιαφέρον εκπρόσωποι της τετραπλής έλικας, προερχόμενοι από τον ακαδημαϊκό χώρο, τον επιχειρηματικό κόσμο, την πολιτεία και την κοινωνία των πολιτών.

Τα PSValueTalks 2025 ανέδειξαν επιτυχημένα ελληνικά επιχειρηματικά εγχειρήματα με άξονα τον πολιτισμό. Παράλληλα, εστίασαν στην ανάγκη για νέα, βιώσιμα εργαλεία χρηματοδότησης των μοντέλων πολιτιστικής οικονομίας, με έμφαση στις συμπράξεις δημόσιου-ιδιωτικού τομέα, στην εκπαίδευση των δρώντων, στην ενίσχυση μικρότερων δημιουργικών φορέων, καθώς και στην ανάγκη προσαρμογής του θεσμικού πλαισίου ώστε να στηρίζει ουσιαστικά την πολιτιστική επιχειρηματικότητα. Οι συζητήσεις για την τεχνητή νοημοσύνη ανέδειξαν την έντονη αγωνία και τη δικαιολογημένη αμφιθυμία των δημιουργών, χωρίς να παραβλέψουν τις ευκαιρίες που απορρέουν από τις νέες τεχνολογίες. Έμφαση δόθηκε στα πνευματικά δικαιώματα, στην ποιότητα και την αυθεντικότητα της δημιουργίας, την αξιοπιστία των δεδομένων και στον κίνδυνο αναπαραγωγής κοινωνικών στερεοτύπων από την αρρύθμιστη χρήση της τεχνητής νοημοσύνης. Κοινή παραδοχή αποτέλεσε ότι ο πολιτισμός χρειάζεται τόσο κρατική υποστήριξη όσο και διατομεακές συνεργασίες, ενώ η ενεργή συμμετοχή των καλλιτεχνών σε όλες τις φάσεις του διαλόγου και του σχεδιασμού είναι κρίσιμη για τη διαμόρφωση δίκαιων, αποτελεσματικών και ανθρώπινων λύσεων στο ταχέως μεταβαλλόμενο τοπίο. Οι ομιλητές και οι ομιλήτριες επεσήμαναν επίσης την αναγκαιότητα ύπαρξης των PSValueTalks ως πλατφόρμα διαλόγου, καθώς και τη σημαντική συμβολή τους στον δημόσια συζήτηση για το μέλλον των πολιτιστικών και δημιουργικών τομέων στην εποχή της τεχνητής νοημοσύνης.

Στην εναρκτήρια ομιλία του ο **Κώστας Κωνσταντινίδης**, διευθύνων σύμβουλος της PostScriptum, χαρακτήρισε τον πολιτισμό κινητήρια δύναμη της προόδου. Πέρα όμως από τη πνευματική του διάσταση, όπως πρόσθεσε, ο πολιτισμός δημιουργεί θέσεις εργασίας, ενισχύει τον τουρισμό, δίνει ζωή στις πόλεις και στα χωριά και

συμβάλλει στην τοπική ανάπτυξη. Για τους λόγους αυτούς, τα PSVT 2025 επικεντρώνονται στην οικονομική διάσταση και τη βιωσιμότητα των πολιτιστικών και δημιουργικών τομέων, καθώς και στις προκλήσεις που απορρέουν από την τεχνητή νοημοσύνη για τους δημιουργούς και την πολιτιστική παραγωγή εν γένει.

Τις εργασίες του φόρουμ χαιρέτισε η Υπουργός Πολιτισμού κ. **Λίνα Μενδώνη**. Στο βίντεο που έστειλε, αναγνώρισε τα PSVT ως έναν ανερχόμενο θεσμό, που δημιουργεί ένα ουσιαστικό πεδίο διαλόγου, δικτύωσης και ανταλλαγής ιδεών μεταξύ θεσμικών φορέων, ερευνητών και επαγγελματιών του πολιτισμού. Στην ομιλία της υπογράμμισε τον καθοριστικό ρόλo που διαδραματίζει ο πολιτισμός για την επίτευξη της περιφερειακής και εθνικής ανάπτυξης, ενώ παρουσίασε και το πρόγραμμα έργων που υλοποιεί το Υπουργείο με εθνικούς και ευρωπαϊκούς πόρους. Εστίασε στις σύγχρονες προτεραιότητες της πολιτιστικής πολιτικής, όπως τα νέα χρηματοδοτικά εργαλεία, η ενίσχυση της επιχειρηματικότητας και των δημιουργικών βιομηχανιών, ο ψηφιακός μετασχηματισμός των πολιτιστικών οργανισμών και η αξιοποίηση της τεχνητής νοημοσύνης, για την οποία ήδη αναπτύσσονται στρατηγικά σχέδια και συνεργασίες, όπως με το Ελληνικό Εργοστάσιο Τεχνητής Νοημοσύνης «Φάρος». Παράλληλα, τόνισε τη σημασία της προστασίας της πνευματικής ιδιοκτησίας και των πολιτιστικών αγαθών, καθώς και της ανάπτυξης νέων δεξιοτήτων για τους επαγγελματίες του πολιτισμού. Κλείνοντας την ομιλία της, επεσήμανε ότι η διατομεακή συνεργασία, η καινοτομία και η δημιουργικότητα αποτελούν τους πυλώνες για τη βιώσιμη εξέλιξη του πολιτιστικού τομέα της χώρας.

Ο Υπουργός Εθνικής Οικονομίας και Οικονομικών κ. **Κυριάκος Πιερρακάκης**, στον χαιρετισμό που έστειλε, συνεχάρη την PostScriptum για τη συνέχιση μιας τόσο σημαντικής, όπως την χαρακτήρισε, πρωτοβουλίας, η οποία έχει αναδειχθεί σε θεσμό για τον διάλογο ανάμεσα στον πολιτισμό, στην οικονομία και την τεχνολογία. Τα PSValueTalks, όπως επεσήμανε, δεν είναι απλώς ένα ακόμη συνέδριο για τον πολιτισμό. Χάρη στο όραμα, στη φιλοδοξία και στη σκληρή δουλειά του διευθύνοντος συμβούλου της PostScriptum και της ομάδας του, αναδεικνύεται σε ένα φόρουμ που θέτει κρίσιμα ερωτήματα για το πώς ο πολιτισμός μπορεί να αποτελέσει μοχλό ανάπτυξης και ταυτόχρονα καταλύτη για κοινωνική συνοχή και εξωστρέφεια. Σημείωσε επίσης ότι οι πολιτιστικές και δημιουργικές βιομηχανίες έχουν πλέον ενταχθεί με σαφήνεια στο ευρωπαϊκό οικονομικό λεξιλόγιο. Και η Ελλάδα έχει κάθε λόγο να επενδύσει ακόμη περισσότερο σε αυτές -όχι μόνο γιατί διαθέτει μοναδική πολιτιστική κληρονομιά, αλλά και γιατί διαθέτει ανθρώπους που ξέρουν να καινοτομούν μέσα από αυτήν, δημιουργώντας έργα τα οποία διαθέτουν όλα εκείνα τα στοιχεία που απαιτούνται προκειμένου να αντέξουν στον χρόνο.

Η διευθύντρια συλλογών της ΕΠΜΑΣ κ. **Έφη Αγαθονίκου** στον χαιρετισμό της, αναφέρθηκε στην πολυετή συνεργασία της Εθνικής Πινακοθήκης με την PostScriptum, η οποία, όπως χαρακτηριστικά είπε, βοήθησε την Πινακοθήκη να εκμεταλλευτεί τις δυνατότητες αυτού του υπέροχου άυλου κόσμου και να τις χρησιμοποιήσει για τους σκοπούς της τέχνης και της προσέγγισης του ευρέως κοινού.

Ο **Γιώργος Πλαβούκος**, πρόεδρος και διευθύνων σύμβουλος της εταιρείας τεχνολογίας MainSys, χορηγός των PSVT 2025, αφού ευχαρίστησε την PostScriptum για την πρόσκληση, αναφέρθηκε στον στόχο της MainSys, ο οποίος είναι η εισαγωγή της τεχνολογίας στους χώρους πολιτισμού, με τέτοιον τρόπο που, χωρίς να είναι ορατή, το κοινό θα μπορεί να απολαμβάνει όλα τα οφέλη από τις εφαρμογές της. Η τεχνητή νοημοσύνη, όπως τόνισε, δεν υποκαθιστά την ανθρώπινη δημιουργία, αντίθετα, την προάγει. Είναι εργαλείο πρόσβασης, κατανόησης και διαλόγου με τον πολιτισμό.

Στη συνέχεια τον λόγο πήρε ο **Χρήστος Καρράς**, επιστημονικός σύμβουλος των PSVT και εκτελεστικός διευθυντής του Ιδρύματος Ντίνου και Λίας Μαρτίνου. Όπως επεσήμανε ο κ. Καρράς, τα PSVT φιλοδοξούν να εμπλουτίσουν την εγχώρια συζήτηση γύρω από τα κρίσιμα ζητήματα της πολιτιστικής οικονομίας. Ένα πεδίο που αποφεύγουμε, όπως είπε, ίσως επειδή είναι πιο ελκυστικό να μιλάμε για το όμορφο, το ριζοσπαστικό ή το καινοτόμο. Συνέχισε λέγοντας ότι αναμφισβήτητα οι άνθρωποι του πολιτιστικού τομέα κινούνται εντός της οικονομίας. Παράλληλα, οι νέες τεχνολογίες επηρεάζουν όχι μόνο την οικονομία του πολιτισμού, αλλά και τις ίδιες τις μορφές παραγωγής του. Αν λοιπόν οι δρώντες των πολιτιστικών και δημιουργικών τομέων θέλουν να είναι ενεργοί, να αναλαμβάνουν πρωτοβουλίες, να υπερασπίζονται τις πολιτιστικές αξίες και να εξασφαλίσουν ένα εύρωστο εργασιακό περιβάλλον, οφείλουν να παρακολουθούν και να συμμετάσχουν στη συζήτηση αυτήν.

Τις κεντρικές ομιλίες ανέλαβαν ο **Στέφανος Κόλλιας**, πρόεδρος του Δ.Σ. του Εθνικού Δικτύου Υποδομών Τεχνολογίας και Έρευνας και ομότιμος καθηγητής του Εθνικού Μετσόβιου Πολυτεχνείου, η **Κατερίνα Πραματάρη**, καθηγήτρια στο Τμήμα Διοικητικής Επιστήμης και Τεχνολογίας του Οικονομικού Πανεπιστημίου Αθηνών και ιδρυτική εταίρος του Uni.Fund,ο **Πρόδρομος Τσιαβός**, επικεφαλής ψηφιακής ανάπτυξης και καινοτομίας του Ιδρύματος Ωνάση και ο **Γιάννης Χαραλαμπόπουλος**, ιδρυτικός εταίρος και διευθυντής έργων και δημιουργικού της Beetroot Design.

Η πρώτη ενότητα του Φόρουμ είχε θέμα **«Νέα μοντέλα στην πολιτιστική οικονομία»**. Στο πρώτο πάνελ της ενότητας παρουσιάστηκαν επιτυχημένες πρακτικές και καινοτόμες προσεγγίσεις, όπως οι συμπράξεις δημόσιου και ιδιωτικού τομέα, οι διατομεακές συνεργασίες μεταξύ πολιτιστικών και τεχνολογικών φορέων, καθώς και τα αναδυόμενα υβριδικά σχήματα επιχειρηματικότητας. Συμμετείχαν οι: **Κώστας Αξαρλόγλου**, καθηγητής Διεθνών Επιχειρηματικών Σχέσεων στο Alba Graduate Business School και πρύτανης του Alba Association, **Γιάννης Ζάρας**, ιδρυτής και γενικός διευθυντής της Big Olive Productions, **Χρήστος Ηλιόπουλος**, διευθυντής Επιχειρησιακών Λειτουργιών του Cinobo, **Πάνος Τριανταφυλλόπουλος**, συνιδρυτής και διευθύνων σύμβουλος της Legendary Food. Το πάνελ συντόνισε η **Ελεωνόρα Ορφανίδου**, δημοσιογράφος και επικεφαλής του Τομέα Πολιτισμού του Ρ/Σ Αθήνα 9,84. Παράλληλα, εξετάστηκαν οι νέες μορφές διακυβέρνησης πολιτιστικών οργανισμών, η ενσωμάτωση της βιωσιμότητας και της κοινωνικής

καινοτομίας στα επιχειρηματικά μοντέλα, καθώς και η ανάδυση του δημιουργικού επιχειρείν ως κινητήρια δύναμη ανάπτυξης. Αναδείχθηκε επίσης η σημασία της προσαρμογής διεθνών μοντέλων στην ελληνική πραγματικότητα και η ανάγκη ανάπτυξης διοικητικών δεξιοτήτων για τα στελέχη και τους εργαζόμενους στον πολιτισμό, μέσω της εκπαίδευσης και της δια βίου μάθησης.

Η χρηματοδότηση των νέων μοντέλων πολιτιστικής οικονομίας αποτέλεσε το θέμα του δεύτερου πάνελ. Συμμετείχαν οι: **Μάρκος Κομονδούρος**, εταίρος της Investing For Purpose, **Βασιλική Παντελοπούλου**, γενική γραμματέας του Εταιρικού Συμφώνου Περιφερειακής Ανάπτυξης (ΕΣΠΑ), **Φώτης Παπαθανασίου**, γενικός διευθυντής του Qualco Foundation. Το πάνελ συντόνισε ο **Κώστας Κωνσταντινίδης**, διευθύνων σύμβουλος της PostScriptum. Κατά τη συζήτηση τονίστηκε η συμπληρωματικότητα δημόσιου και ιδιωτικού τομέα, με τον ιδιωτικό να καινοτομεί και να ρισκάρει και τον δημόσιο να διασφαλίζει τη βιωσιμότητα και την ποικιλία του πολιτιστικού περιεχομένου. Η συζήτηση επικεντρώθηκε στη σημασία των συνεργατικών μοντέλων που ενισχύουν τον πολιτισμό ως αναπτυξιακό πυλώνα, ενδυναμώνουν το τοπικό και εθνικό brand και δημιουργούν κοινωνικό και οικονομικό κεφάλαιο. Παρουσιάστηκαν ακόμα νέες μορφές χρηματοδότησης μέσω ταμείων κοινωνικού αντίκτυπου (impact funds), συλλογικών χρηματοδοτήσεων (crowdfunding), συμπράξεων δημόσιου και ιδιωτικού τομέα και δεδομενο-κεντρικών υπηρεσιών, με άμεση διασύνδεση με τον τουρισμό και την εκπαιδευτική αγορά.

Η δεύτερη ενότητα είχε θέμα **«Πολιτιστικοί και δημιουργικοί τομείς στην εποχή της τεχνητής νοημοσύνης»**. Στο τρίτο πάνελ διερευνήθηκε η θέση των δημιουργών στην εποχή της τεχνητής νοημοσύνης. Στη συζήτηση συμμετείχαν οι: **Μανώλης Ανδριωτάκης**, συγγραφέας και αρθρογράφος της εφημερίδας «Η Καθημερινή», **Σταύρος Γασπαράτος**, συνθέτης, καλλιτέχνης ήχου και επιμελητής, **Κυριακή Γονή**, εικαστικός και κοινωνική ανθρωπολόγος, **Γιολάντα Μαρκοπούλου**, σκηνοθέτις και παραγωγός στην Polyplanity Productions. Το πάνελ συντόνισε η **Μαίρη Αδαμοπούλου**, δημοσιογράφος της εφημερίδας «Τα Νέα». Κατά τη συζήτηση αναδείχθηκαν τα πλεονεκτήματα που απορρέουν από την τεχνητή νοημοσύνη για την ενίσχυση της δημιουργικότητας και της παραγωγικότητας, ο εκδημοκρατισμός των εργαλείων για τους ανεξάρτητους δημιουργούς και η γρήγορη παραγωγή περιεχομένου. Ταυτόχρονα, επισημάνθηκαν και οι κίνδυνοι, όπως η ομογενοποίηση της αισθητικής, η απώλεια της προσωπικής φωνής, οι αλγοριθμικές μεροληψίες, η επισφάλεια εργασίας, η άτυπη χρήση εργαλείων (shadow AI) και οι κοινωνικο-πολιτισμικές επιπτώσεις στους νέους και στον δημόσιο διάλογο.

Στο τέταρτο πάνελ συμμετείχαν οι: Δρ **Μαρία-Δάφνη Παπαδοπούλου**, δικηγόρος και αναπληρώτρια διευθύντρια του Οργανισμού Πνευματικής Ιδιοκτησίας (ΟΠΙ), **Μάξιμος Καλιακάτσος-Παπακώστας**, αναπληρωτής καθηγητής, πρόεδρος του Τμήματος Μουσικής Τεχνολογίας και Ακουστικής στο Ελληνικό Μεσογειακό Πανεπιστήμιο, **Αγγελική Πιτταροκοίλη**, διευθύντρια Μάρκετινγκ και Επικοινωνίας της Endeavor Greece, ο **Ηλίας Χατζηχριστοδούλου**, ιδρυτής και διευθυντής του Athens Digital Arts Festival (ADAF).

Το πάνελ συντόνισε ο **Θοδωρής Γεωργακόπουλος**, συγγραφέας και ιδρυτής της Εταιρείας Ερευνών 1830 Lab. Οι ομιλητές και οι ομιλήτριες τόνισαν τη σημασία της εκπαίδευσης και της ανάπτυξης δεξιοτήτων (upskilling, reskilling), ώστε οι δημιουργοί να αξιοποιούν υπεύθυνα τις νέες τεχνολογίες. Παράλληλα, δόθηκε έμφαση στην επιτακτική ανάγκη σεβασμού των πνευματικών δικαιωμάτων, στην ηθική χρήση των έργων και στην αντιμετώπιση των ανισοτήτων στην πρόσβαση σε υποδομές και δεδομένα, ειδικά λόγω της συγκέντρωσης ισχύος στις μεγάλες τεχνολογικές πλατφόρμες.

Στις παράλληλες εκδηλώσεις του φόρουμ, εκτός από την ξενάγηση στην περιοδική έκθεση «Παναγιώτης Τέτσης – Η εμμονή του βλέμματος» από τη διευθύντρια συλλογών της Εθνικής Πινακοθήκης Έφη Αγαθονίκου, εντάχθηκαν και δύο στρογγυλές τράπεζες, τις οποίες συντόνισε η **Δήμητρα Ν. Κίτσιου**, σύμβουλος διοίκησης της PostScriptum.

Στην πρώτη, με θέμα «[Ψηφιακός μετασχηματισμός στις πολιτιστικές και δημιουργικές βιομηχανίες](https://psvaluetalks.gr/%CF%83%CF%84%CF%81%CE%BF%CE%B3%CE%B3%CF%85%CE%BB%CE%AE-%CF%84%CF%81%CE%AC%CF%80%CE%B5%CE%B6%CE%B1-%CF%88%CE%B7%CF%86%CE%B9%CE%B1%CE%BA%CF%8C%CF%82-%CE%BC%CE%B5%CF%84%CE%B1%CF%83%CF%87%CE%B7/)», εισηγήτρια ήταν η Δρ **Φωτεινή Σαλμούκα,** αναπληρώτρια γενική διευθύντρια του ahedd DIH S.A. και υπεύθυνη του SmartAttica EDIH στο ΕΚΕΦΕ «Δημόκριτος». Συμμετείχαν εκπρόσωποι των: Εθνική Πινακοθήκη, ΕΚΕΦΕ «Δημόκριτος», Εθνικό Κέντρο Τεκμηρίωσης, ΕΕΛΛΑΚ, Ίδρυμα Ωνάση, ΕΜΣΤ, Σύλλογος «Οι φίλοι της μουσικής», AANG Group, Heterotopia, Software Surfers, Bezier Studio, Moptil, Δίκτυο Αρχιπέλαγος, Encodica. Η δεύτερη στρογγυλή τράπεζα εστίασε στα νέα μοντέλα στην πολιτιστική οικονομία και είχε θέμα «[Έχω μια ιδέα: Πολιτισμός και Eπιχειρείν](https://psvaluetalks.gr/%cf%83%cf%84%cf%81%ce%bf%ce%b3%ce%b3%cf%85%ce%bb%ce%ae-%cf%84%cf%81%ce%ac%cf%80%ce%b5%ce%b6%ce%b1-%ce%ad%cf%87%cf%89-%ce%bc%ce%b9%ce%b1-%ce%b9%ce%b4%ce%ad%ce%b1-%cf%80%ce%bf%ce%bb%ce%b9%cf%84/)». Εισηγητής ήταν ο **Βασίλης K. Καραμητσάνης**, δικηγόρος και πρόεδρος του ANIMASYROS. Συμμετείχαν εκπρόσωποι των: Μουσείο Κυκλαδικής Τέχνης, Ίδρυμα Ωνάση, Ίδρυμα Αθηνάς Ι. Μαρτίνου, ΕΚΚΟΜΕΔ, Περιφέρεια Ανατολικής Μακεδονίας και Θράκης, Legendary Food, Athens Digital Arts Festival, Big Olive Productions, Tanweer, Bios, Πολύπτυχον, ελculture, Tourism Generis, Meso Events.

Τα PSValueTalks 2025, από την PostScriptum, το κεντρικό φόρουμ για τον πολιτισμό και την πολιτιστική οικονομία, το οποίο παρουσίασε και συντόνισε η **Φιόνα Ανδρικοπούλου**, σύμβουλος στρατηγικής επικοινωνίας και υπεύθυνη του έργου για την PostScriptum, ανέδειξαν τη δυναμική της ελληνικής πολιτιστικής οικονομίας να αναπτυχθεί και να προβληθεί διεθνώς, ενισχύοντας τη δημιουργία και τους δημιουργούς, προστατεύοντας την αυθεντικότητα και την πολιτιστική ποικιλομορφία, αναδεικνύοντας τον πολιτισμό ως μοχλό κοινωνικής και οικονομικής ανάπτυξης.

* **Επισκεφθείτε τον ιστότοπο** [**psvaluetalks.gr**](https://psvaluetalks.gr/)
* **Δείτε τις κεντρικές ομιλίες και τα πάνελ** [**εδώ**](https://www.youtube.com/channel/UCzHhMfIswL5R0Cj5pBL9RsA)
* **Κατεβάστε το Press Kit** [**εδώ**](https://psvaluetalks.gr/press-kit)

Για την PostScriptum: Φιόνα Ανδρικοπούλου, Ε: fandr@postscriptum.gr

Για τη We Will: Βάσω Σωτηρίου, Ε: [vassosotiriou@wewill.gr](mailto:vassosotiriou@wewill.gr)

**Λίγα λόγια για τα PSValueTalks.** Τα PSVT είναι μια πρωτοβουλία της PostScriptum, στο πλαίσιο του προγράμματος εταιρικής υπευθυνότητας που υλοποιεί. Αποτελούν το κεντρικό φόρουμ για τον πολιτισμό και την πολιτιστική οικονομία στην Ελλάδα και διερευνούν τις σχέσεις τους με την ψηφιακή τεχνολογία, την τεχνητή νοημοσύνη, τις πολιτιστικές και δημιουργικές βιομηχανίες, την πολιτιστική διπλωματία και την περιφερειακή ανάπτυξη. Στόχος της διοργάνωσης είναι να αναδείξει τον ρόλο του πολιτισμού ως μοχλού ανάπτυξης, να ενθαρρύνει συνέργειες μεταξύ δημόσιου, ιδιωτικού τομέα και κοινωνίας των πολιτών και να προωθήσει την εξωστρέφεια μέσα από στρατηγικές συνεργασίες.

**Λίγα λόγια για την PostScriptum.** Διοργανωτής των PSVT είναι η PostScriptum, εταιρία στρατηγικής συμβουλευτικής για πολιτιστικούς οργανισμούς, με πολυετή εμπειρία και ειδίκευση στον ψηφιακό μετασχηματισμό, στα εθνικά και ευρωπαϊκά χρηματοδοτικά εργαλεία και στη διαχείριση σύνθετων πολιτιστικών έργων. Χάρη στη συνεργασία της με κορυφαίους πολιτιστικούς και θεσμικούς οργανισμούς, η PostScriptum έχει αναδειχθεί σε στρατηγικό συνεργάτη για φορείς που επιδιώκουν να καινοτομήσουν, να αναπτυχθούν και να ενισχύσουν τον κοινωνικό και πολιτιστικό τους αντίκτυπο. Η PostScriptum έχει συνεργαστεί με εμβληματικούς θεσμικούς εταίρους και πολιτιστικούς φορείς όπως: Εθνικό Αρχαιολογικό Μουσείο, Βουλή των Ελλήνων, Υπουργείο Πολιτισμού, Τράπεζα της Ελλάδος, Μουσείο Ακρόπολης, Εθνική Λυρική Σκηνή, Εθνική Πινακοθήκη, Εθνικό Μουσείο Σύγχρονης Τέχνης, Φεστιβάλ Αθηνών Επιδαύρου, Μουσείο Μπενάκη, Ίδρυμα Ωνάση, Ανωτάτη Σχολή Καλών Τεχνών, Βυζαντινό Μουσείο, Μουσείο Αβέρωφ, Ίδρυμα Λασκαρίδη, Δήμους Αθηναίων και Θεσσαλονίκης καθώς και με πλήθος δήμων, ιδρυμάτων και πολιτιστικών οργανισμών στην Ελλάδα και στο εξωτερικό. Η PostScriptum είναι επίσης ιδρυτικός εταίρος της νέας ΑΜΚΕ [ΒίκιΕλληνιστί](https://wikiellinisti.org.gr/) για την την ενίσχυση της ελληνικής παρουσίας στη Wikipedia.