**ΔΕΛΤΙΟ ΤΥΠΟΥ**

**PSValueTalks 2025**

**Πολιτισμός, οικονομία και τεχνολογία:**

**Ευκαιρίες και απειλές για τους πολιτιστικούς και δημιουργικούς τομείς**

**στην εποχή της τεχνητής νοημοσύνης**

Τα [PSValueTalks](https://psvaluetalks.gr/) (PSVT) 2025, το κεντρικό ελληνικό φόρουμ για τον πολιτισμό και την πολιτιστική οικονομία που διοργανώνει η [PostScriptum](https://www.postscriptum.gr/), πραγματοποιήθηκαν στις 11 Νοεμβρίου στην Εθνική Πινακοθήκη, υπό την αιγίδα των Υπουργείων Πολιτισμού, Εθνικής Οικονομίας και Οικονομικών και Ψηφιακής Διακυβέρνησης. Με δύο θεματικές ενότητες, τέσσερα πάνελ, δύο στρογγυλές τράπεζες και περισσότερους από 30 [ομιλητές και ομιλήτριες](https://psvaluetalks.gr/our-speakers/), συγκέντρωσαν εκπροσώπους της ακαδημαϊκής κοινότητας, της επιχειρηματικότητας, της πολιτείας και της κοινωνίας των πολιτών, αναδεικνύοντας την ανάγκη για συστηματικό διάλογο γύρω από το μέλλον των πολιτιστικών και δημιουργικών τομέων.

Κεντρικός άξονας του φετινού φόρουμ ήταν η οικονομική διάσταση του πολιτισμού. Ο διευθύνων σύμβουλος της PostScriptum, **Κώστας Κωνσταντινίδης**, τόνισε ότι ο πολιτισμός δεν αποτελεί μόνο πνευματικό αγαθό, αλλά παράλληλα παράγει θέσεις εργασίας, ενισχύει τον τουρισμό και συμβάλλει στην τοπική ανάπτυξη. Για τον λόγο αυτό, τα PSVT 2025 επικεντρώθηκαν στη βιωσιμότητα των πολιτιστικών και δημιουργικών επιχειρηματικών μοντέλων και στη σχέση τους με την τεχνητή νοημοσύνη.

Στους επίσημους χαιρετισμούς, η Υπουργός Πολιτισμού κ. **Λίνα Μενδώνη** χαρακτήρισε τα PSVT ως ανερχόμενο θεσμό διαλόγου και παρουσίασε τις πολιτικές προτεραιότητες του Υπουργείου: νέα χρηματοδοτικά εργαλεία, ενίσχυση των δημιουργικών βιομηχανιών, ψηφιακός μετασχηματισμός και ανάπτυξη στρατηγικών γύρω από την τεχνητή νοημοσύνη. Παράλληλα, ο Υπουργός Εθνικής Οικονομίας και Οικονομικών κ. **Κυριάκος Πιερρακάκης** ανέδειξε τη σημασία των πολιτιστικών και δημιουργικών βιομηχανιών για την εθνική οικονομία και τη διεθνή προβολή της χώρας, ενώ υπογράμμισε την ελληνική ικανότητα καινοτομίας στο πεδίο του πολιτισμού.

Η πρώτη ενότητα, με θέμα **«Νέα μοντέλα στην πολιτιστική οικονομία»**, εξερεύνησε επιτυχημένα επιχειρηματικά παραδείγματα, συμπράξεις δημόσιου και ιδιωτικού τομέα, υβριδικά επιχειρηματικά σχήματα και διατομεακές συνεργασίες. Τέθηκε επίσης η ανάγκη εκπαίδευσης των στελεχών και των εργαζομένων στον πολιτισμό, καθώς και η προσαρμογή διεθνών πρακτικών στα ελληνικά δεδομένα. Στο πάνελ για τη χρηματοδότηση, παρουσιάστηκαν σύγχρονες μορφές ενίσχυσης,

όπως τα ταμεία κοινωνικού αντίκτυπου, το crowdfunding και οι συνεργατικές επενδύσεις, τονίζοντας τον συμπληρωματικό ρόλο δημόσιου και ιδιωτικού τομέα.

Η δεύτερη ενότητα, με θέμα **«Πολιτιστικοί και δημιουργικοί τομείς στην εποχή της τεχνητής νοημοσύνης»**, επικεντρώθηκε στις ραγδαίες αλλαγές που επιφέρει η τεχνητή νοημοσύνη στην πολιτιστική παραγωγή. Από τη μία πλευρά αναγνωρίστηκαν τα οφέλη της, ενίσχυση της δημιουργικότητας, παραγωγικότητα, πρόσβαση σε νέα εργαλεία από ανεξάρτητους δημιουργούς. Από την άλλη επισημάνθηκαν οι κίνδυνοι, ομογενοποίηση της αισθητικής, απώλεια προσωπικής φωνής, αλγοριθμικές μεροληψίες, επισφαλείς συνθήκες εργασίας και άτυπη χρήση εργαλείων AI. Ιδιαίτερη έμφαση δόθηκε στην προστασία πνευματικών δικαιωμάτων και στην ανάγκη ανάπτυξης νέων δεξιοτήτων για τους δημιουργούς.

Οι παράλληλες στρογγυλές τράπεζες εξερεύνησαν τον ψηφιακό μετασχηματισμό στους πολιτιστικούς φορείς και τη σχέση μεταξύ πολιτισμού και επιχειρηματικότητας, με συμμετοχή πλήθους οργανισμών από τον δημόσιο, τον ιδιωτικό και τον μη κερδοσκοπικό τομέα.

Τα PSValueTalks 2025 ανέδειξαν την ώριμη πλέον δυναμική της ελληνικής πολιτιστικής οικονομίας και συγκεκριμένα τη δυνατότητά της να αναπτυχθεί, να καινοτομήσει και να προβληθεί διεθνώς, διατηρώντας ταυτόχρονα την πολιτιστική αυθεντικότητα και ποικιλομορφία. Ο πολιτισμός παρουσιάστηκε ως μοχλός κοινωνικής συνοχής, οικονομικής ανάπτυξης και δημιουργικής εξωστρέφειας.

* **Επισκεφθείτε τον ιστότοπο** [**psvaluetalks.gr**](https://psvaluetalks.gr/)
* **Δείτε τις κεντρικές ομιλίες και τα πάνελ** [**εδώ**](https://www.youtube.com/channel/UCzHhMfIswL5R0Cj5pBL9RsA)
* **Κατεβάστε το Press Kit** [**εδώ**](https://psvaluetalks.gr/press-kit)

Για την PostScriptum: Φιόνα Ανδρικοπούλου, Ε: fandr@postscriptum.gr

Για τη We Will: Βάσω Σωτηρίου, Ε: [vassosotiriou@wewill.gr](mailto:vassosotiriou@wewill.gr)

**Λίγα λόγια για τα PSValueTalks.** Τα PSVT είναι μια πρωτοβουλία της PostScriptum, στο πλαίσιο του προγράμματος εταιρικής υπευθυνότητας που υλοποιεί. Αποτελούν το κεντρικό φόρουμ για τον πολιτισμό και την πολιτιστική οικονομία στην Ελλάδα και διερευνούν τις σχέσεις τους με την ψηφιακή τεχνολογία, την τεχνητή νοημοσύνη, τις πολιτιστικές και δημιουργικές βιομηχανίες, την πολιτιστική διπλωματία και την περιφερειακή ανάπτυξη. Στόχος της διοργάνωσης είναι να αναδείξει τον ρόλο του πολιτισμού ως μοχλού ανάπτυξης, να ενθαρρύνει συνέργειες μεταξύ δημόσιου, ιδιωτικού τομέα και κοινωνίας των πολιτών και να προωθήσει την εξωστρέφεια μέσα από στρατηγικές συνεργασίες.

**Λίγα λόγια για την PostScriptum.** Διοργανωτής των PSVT είναι η PostScriptum, εταιρία στρατηγικής συμβουλευτικής για πολιτιστικούς οργανισμούς, με πολυετή εμπειρία και ειδίκευση στον ψηφιακό μετασχηματισμό, στα εθνικά και ευρωπαϊκά χρηματοδοτικά εργαλεία και στη διαχείριση σύνθετων πολιτιστικών έργων. Χάρη στη συνεργασία της με κορυφαίους πολιτιστικούς και θεσμικούς οργανισμούς, η PostScriptum έχει αναδειχθεί σε στρατηγικό συνεργάτη για φορείς που επιδιώκουν να καινοτομήσουν, να αναπτυχθούν και να ενισχύσουν τον κοινωνικό και πολιτιστικό τους αντίκτυπο. Η PostScriptum έχει συνεργαστεί με εμβληματικούς θεσμικούς εταίρους και πολιτιστικούς φορείς όπως: Εθνικό Αρχαιολογικό Μουσείο, Βουλή των Ελλήνων, Υπουργείο Πολιτισμού, Τράπεζα της Ελλάδος, Μουσείο Ακρόπολης, Εθνική Λυρική Σκηνή, Εθνική Πινακοθήκη, Εθνικό Μουσείο Σύγχρονης Τέχνης, Φεστιβάλ Αθηνών Επιδαύρου, Μουσείο Μπενάκη, Ίδρυμα Ωνάση, Ανωτάτη Σχολή Καλών Τεχνών, Βυζαντινό Μουσείο, Μουσείο Αβέρωφ, Ίδρυμα Λασκαρίδη, Δήμους Αθηναίων και Θεσσαλονίκης καθώς και με πλήθος δήμων, ιδρυμάτων και πολιτιστικών οργανισμών στην Ελλάδα και στο εξωτερικό. Η PostScriptum είναι επίσης ιδρυτικός εταίρος της νέας ΑΜΚΕ [ΒίκιΕλληνιστί](https://wikiellinisti.org.gr/) για την την ενίσχυση της ελληνικής παρουσίας στη Wikipedia.